b'\n_START_ARTICLE_\nSre\xc4\x87ko Lipov\xc4\x8dan\n_START_PARAGRAPH_\nSre\xc4\x87ko Lipov\xc4\x8dan (Zagreb 25. rujna 1942. - 9. travnja 2009.) hrvatski sveu\xc4\x8dili\xc5\xa1ni predava\xc4\x8d, urednik i nakladnik, prevoditelj (knji\xc5\xbeevna i politolo\xc5\xa1ka proza), novinar i publicist Njegova je k\xc4\x87i glumica Dora Lipov\xc4\x8dan.\n_START_SECTION_\n\xc5\xbdivotopis\n_START_PARAGRAPH_\nLipov\xc4\x8dan je ro\xc4\x91en u Zagrebu gdje je polazio osnovnu \xc5\xa1kolu, Klasi\xc4\x8dnu gimnaziju te potom studirao na Pravnom i Filozofskom fakultetu u Zagrebu (1969.), na kojemu je diplomirao povijest. U K\xc3\xb6lnu i tada\xc5\xa1njem Zapadnom Berlinu studirao je njema\xc4\x8dki jezik, slavistiku, povijest Jugoisto\xc4\x8dne Europe i bizantinistiku. Postdiplomski studij (polje: znanost o knji\xc5\xbeevnosti) poha\xc4\x91ao na zagreba\xc4\x8dkom Filozofskom fakultetu, na kojem je 1999. godine doktorirao tezom "Mladi Ujevi\xc4\x87: Prozno knji\xc5\xbeevno djelo 1909.-1919."_NEWLINE_Lipov\xc4\x8dan je radio kao novinar, kazali\xc5\xa1ni i knji\xc5\xbeevni kriti\xc4\x8dar od 1962. godine za brojne novine: Studentski list, Polet, Omladinski tjednik, Telegram, Prolog, Kolo, Vijenac, Novinar. Zaposlen je kao novinar i urednik na Radio-Zagrebu od 1964. do 1972. godine, kad je izba\xc4\x8den iz Dru\xc5\xa1tva novinara Hrvatske na prijedlog Aktiva novinara Radio Zagreba. On je, kako se isti\xc4\x8de u obrazlo\xc5\xbeenju Suda \xc4\x8casti Dru\xc5\xa1tva novinara Hrvatske, \xe2\x80\x9esvojim nacionalisti\xc4\x8dkim djelovanjem na Radiju Zagreb i u listu Hrvatski tjednik bez ikakvog uvijanja pokazao svoje pravo lice zagri\xc5\xbeenog nacionaliste, koji je, na\xc5\xbealost, dospio u novinarske redove\xe2\x80\x9c. Tada odlazi u Njema\xc4\x8dku gdje je novinar i urednik od 1972. do 1990. na radio-postajama u K\xc3\xb6lnu i Berlinu: Deutsche Welle, Westdeutscher Rundfunk, Sender Freies Berlin. Poslije 1990. godine, na fakultetu Hrvatski studiji Sveu\xc4\x8dili\xc5\xa1ta u Zagrebu predavao je kolegije Mediji i hrvatska kultura (studij hrvatske kulture/kroatologija) i Publicistika. (Studij novinarstva); prou\xc4\x8davao je kulturnu i politi\xc4\x8dku problematiku 19. i 20. stolje\xc4\x87a, povijest medija, povijest hrvatskoga novinarstva i publicistike. Od 2000. godine do odlaska u mirovinu 2007. Sre\xc4\x87ko Lipov\xc4\x8dan zaposlen je kao znanstvenik u Institutu dru\xc5\xa1tvenih znanosti Ivo Pilar. Bavio se kulturnom i politi\xc4\x8dkom problematikom 19. i 20. stolje\xc4\x87a, povijesti medija, hrvatskim iseljeni\xc5\xa1tvom te \xc5\xbeivotom i djelom dr. Ive Pilara.\n_START_SECTION_\nDjelo\n_START_PARAGRAPH_\nNovinarski mu, knji\xc5\xbeevnopovijesni i znanstveno-teorijski opus obase\xc5\xbee oko 1500 jedinica. Me\xc4\x91u djelima posebice mu se isti\xc4\x8du \xc4\x8detiri autorske knjige visokih znanstvenih dometa te vi\xc5\xa1e od \xc5\xa1ezdeset ove\xc4\x87ih studija koje su bile objavljivane u prvorazrednim publikacijama u zemlji i inozemstvu.'